Doodskis-video: Slagoffer praat buite hof, gemoedere loop hoogVictor Rethabile Mlotshwa. Foto: ENCA Victor Rethabile Mlotshwa (29), die man wat na bewering deur twee mans op ŉ plaas in Mpumalanga in ŉ doodskis ingedwing en met die dood gedreig is terwyl dit verfilm is, het Woensdag buite die hof vertel hoe hy vir sy lewe gevrees het. Honderde ondersteuners van verskeie politieke partye, waaronder die ANC, EFF en DA, het buite die Middelburg-landdroshof saamgedrom, waar Willem Oosthuizen (28) en Theo Martins Jackson (29) verskyn het vir hul borgtogaansoek. Hulle het hulle Maandag in die teenwoordigheid van hul regsverteenwoordiger by die Blinkpan-polisiestasie oorgegee. Oosthuizen en Jackson het reeds Maandag in die Blinkpan-landdroshof verskyn op aanklagte van ontvoering en aanranding met die doel om ernstig te beseer, waarna die saak na die landdroshof op Middelburg verwys is. Willem Oosthuizen (regs) en Theo Martins Jackson (links). Foto: EFF/Twitter Die twee het egter Woensdag hul borgtogaansoek laat vaar, nadat die staat dit teengestaan het weens die openbare verontwaardiging oor die saak. Kommer is ook uitgespreek oor die beskuldigdes se veiligheid. Die saak is tot 25 Januarie uitgestel vir verdere ondersoek. Hulle bly in aanhouding. Mlotshwa het buite die hof aan die media gesê hy bly in ŉ informele nedersetting naby die betrokke plaas waar hy glo aangerand is, naby die Komati-kragstasie. Hy het glo ŉ voetpad deur dié plaas gebruik het om by die huis te kom, toe die beskuldigdes hom glo ontvoer en hom van betreding beskuldig het. “Ek het probeer verduidelik en hulle het my geslaan. Ek het gedink hulle gaan my doodmaak,” het hy gesê. Die voorval het glo al op 17 Augustus plaasgevind, maar het eers onlangs aan die lig gekom nadat ŉ video daarvan wyd op sosiale media gedeel is. Mlotshwa het ná die video aan die lig gekom het, die voorval by die polisie aangemeld en gesê dit het hom verder verneder. Mbuyiseni Ndlozi, die EFF se woordvoerder, het honderde EFF-ondersteuners buite die hof toegespreek nadat hulle opgeruk het om aan te dring dat die “wit rassiste” nie borgtog kry nie. “Die kameraad [Mlotshwa] wat vandag in die hof was, is maar net een van ons mense wat braaf genoeg was om ŉ polisiestasie te nader. Baie van ons broers en susters word op ŉ daaglikse grondslag op plase misbruik deur mense wat rassiste is,” het Ndlozi gesê. Mbuyiseni Ndlozi tydens sy toespraak. Foto: EFF/Twitter Ndlozi het gesê rassisme moet val en al hoe dit sal gebeur is “as swart mense se grond teruggegee word” en die ANC nie meer aan bewind is nie. “Die slagoffer het nie grond nie. Hy bly in ŉ informele nedersetting. Hy is nie hulle [die beskuldigdes] werknemer nie. Hy is aangekla van betreding, hy is gevang, geslaan en hulle wou hom doodmaak. Hy het om hulp geroep en gebid en hulle het hom verder aangerand. Die enigste rede waarom hulle hom wou doodmaak, is omdat hy swart is. Ons kan nie toelaat dat ons in ons eie land sy aan sy met rassiste lewe nie. “Wit mense het na ons land toe gekom en ons mense doodgemaak. Ons is verder uitgewis tydens die apartheidsjare. Nelson Mandela het gesê ons moet hulle vergewe en ons het nooit wraak geneem nie. Ons is baie meer as hulle, maar ons het nooit wraak geneem nie. Waarom meen hulle nog dat hulle die base is en ons soos diere kan behandel? Dis omdat hulle steeds ons grond het. Ons gee nie om oor wit mense nie, ons soek net ons grond terug. Ons is net besoekers in hulle oë en dit sal net verander as ons ons grond terug het.” Hy het verder gesê dit is goed dat partye soos die ANC en DA saam teen rassisme opruk, maar het gevra waarom die VF Plus en AfriForum nie daar was nie. “Hul werk is om deur die land te gaan en swart mense ‘te kruisig’ soos die Ku Klux Klan in Amerika, maar hulle kom nie na ŉ protes oor rassisme nie,” het hy bygevoeg. Intussen het Flip Buys, voorsitter van die Solidariteit Beweging, hom sterk uitgespreek teen die beweerde aanranding en gesê Oosthuizen en Jackson se optrede versterk onder meer die ANC se stereotipering van Afrikaners en wit mense as wrede rassiste wat met staatsmag beveg moet word. EFF-ondersteuners buite die hof. Foto: Phillip Bruwer Buys het gesê dat mense, wat ander aanrand, verdien om met die volle mag van die wet kennis te maak. Volgens Buys bemoeilik hierdie gedrag die stryd om rassisme hok te slaan. “Afrikaners kan nie aan die een kant teen Julius Malema [leier van die EFF] se rassistiese dreigemente uitvaar, maar dan terselfdertyd hierdie tipe optrede duld nie. Rassisme in al sy vorms moet beveg word. Hierdie soort optrede, deur klaarblyklik ekstremistiese enkelinge, bied aan die ANC die stok om alle wit mense aan rassisme skuldig te bevind met behulp van nuwe wetgewing en ons as gemeenskap te veroordeel en te vonnis as rassistiese misdadigers,” het Buys gesê. Hy het gesê verskeie instellings is besig om kommentaar teen die nuwe voorgestelde wet teen rassisme in te dien en ook om Malema tot verantwoording te roep oor sy blatante rassistiese uitsprake. “As mense hulself skuldig maak aan sulke swak gedrag en optrede maak die goeie werk, wat die res probeer doen, ongedaan. Almal besef al teen hierdie tyd sekere rassistiese optrede word aan die groot klok gehang. Weerhou jouself eerder van sulke gedrag en werk aan wedersydse erkenning en respek,” het hy bygevoeg.